[{"text_idx": "#000000", "text": "Newid Hinsawdd a Threftadaeth yr Arfordir"}, {"text_idx": "#000001", "text": "Ar drugaredd duwiau'r tywydd: arolygu morol yng Nghymru"}, {"text_idx": "#000002", "text": "Mae cynllunio arolygon morol yn anodd. Rhaid trefnu arolygon fisoedd ymlaen llaw, ond mae'r tywydd yn pennu popeth ar y diwrnod. Os yw hi\u2019n rhy wyntog, mae'r ymchwydd yn codi. Er bod gan y cychod rydym yn eu defnyddio offer (unedau mesur inertiol) sy'n olrhain symudiad y cwch, mae tonnau mawr a swigod sy'n dod gyda hynny'n gwasgaru'r tonnau sain o'r amlbelydr ac yn arwain at \"ddata swnllyd\". Mae methu arolygu oherwydd y tywydd yn digwydd yn aml."}, {"text_idx": "#000003", "text": "Y ffordd o amgylch hyn yw cynllunio targedau lluosog sy'n ystyried yr holl dywydd. Mae'r prifwynt yn Iwerddon a'r DU yn dod o'r de orllewin. Dewiswch eich prif dargedau ac wedyn dewis mwy o faeau a chilfachau sy'n wynebu'r gogledd ddwyrain. Dewiswch rai targedau mewn dw\u0302r bas, rhai mewn dw\u0302r dwfn. Ceisiwch gael nifer o lefydd i fynd iddynt ac os bydd y gwynt yn newid cyfeiriad ac yn cryfhau, mae rhywbeth bob amser i geisio cynyddu'r siawns o arolwg llwyddiannus. Hyd yn hyn, rydyn ni wedi bod yn lwcus!"}, {"text_idx": "#000004", "text": "Rydym bellach newydd gwblhau ein trydydd tymor yn arolygu yn nyfroedd Cymru. Yn 2018, roedd yr RV Keary yn gweithredu o amgylch Ynys Mo\u0302n (Ffigur 1). Yn targedu llongddrylliadau i'r de orllewin o'r ynys i ddechrau, cynyddodd y gwyntoedd de orllewinol a gorfodwyd y cwch i symud i'r gogledd ddwyrain. Caniataodd amodau cysgodol yn y lleoliad yma i ni barhau i gasglu data, gyda'n holl bathymetreg yn cael ei osod ar grid hyd at fanylder 10 m, 5 m a 2 m. Gellir cynhyrchu mwy o fanylder, yn enwedig ar gyfer llongddrylliadau yr ydym yn eu gridio yn gyffredinol ar 0.25 m i lawr i 0.10 m. Mae data 2 m Ynys Seiriol bellach wedi'u cyfuno a\u0302 data LiDAR CHERISH i gynhyrchu un o'n mapiau di-dor ar y tir-ar y mo\u0302r (Ffigur 2)."}, {"text_idx": "#000005", "text": "Ffigur 2: Map di-dor ar y tir-ar y mo\u0302r o Ynys Seiriol. 2 x chwyddo fertigol. Coch yn lefel uchel, gan newid at las ar gyfer ardaloedd dyfnach."}, {"text_idx": "#000006", "text": "Yn 2019, dychwelodd yr RV Keary i Gymru, gan symud i'r de y tro hwn a thargedu ri\u0302ff Sarn Badrig ym Mae Ceredigion ynghyd a\u0302 safleoedd tiriogaethol allweddol eraill CHERISH (Ffigur 3). Roedd y tywydd eleni yn garedig ac yn caniata\u0301u i ni weithredu ar y lan orllewinol agored. Mae Sarn Badrig yn hynod o fas ac ar lanw isel symudodd yr RV Keary i Ynysoedd Sant Tudwal i barhau i gasglu data. Arolygwyd rhanbarthau oddi ar y lan Dinas Dinlle a Rhosneigr i gyd-fynd a\u0302 gwaith ar y tir ein cydweithwyr yng Nghymru."}, {"text_idx": "#000008", "text": "Eleni, y bwriad oedd ymestyn y gwaith a ddechreuwyd yn 2019, gyda Sarn Badrig a'r Tywod Deheuol o amgylch Afon Menai yn brif dargedau i ni (Ffigur 4). Fodd bynnag, gan fod y rhain yn agored i wynt o\u2019r de orllewin, nodwyd nifer o ardaloedd wrth gefn, yn ymestyn o'r gogledd o Ynys Mo\u0302n i lawr i Sir Benfro. Cynlluniwyd yr arolwg o amgylch llanw mawr y gwanwyn, er mwyn manteisio'n llawn ar ddw\u0302r dyfnach dros y targedau bas."}, {"text_idx": "#000009", "text": "Ffigur 5: Bathymetreg amlbelydr o amgylch llongddrylliad y \"Bronze Bell\", gan gynnwys Marmor Carrara, angorau a chanon. Bas yw coch ac mae\u2019n dyfnhau tuag at las."}, {"text_idx": "#000010", "text": "Ffigur 6: Cofnod amlbelydr o Sarn Badrig. Bas yw coch ac mae\u2019n dyfnhau tuag at las."}, {"text_idx": "#000011", "text": "Ffigur 7: Bathymetreg oddi ar Ddinas Dinlle. Bas yw coch ac mae\u2019n dyfnhau gyda gwyrdd. Caer Arianrhod yw\u2019r ri\u0302ff hirgrwn yn ne\u2019r cofnod amlbelydr."}, {"text_idx": "#000012", "text": "Rydyn ni bob amser wedi cael croeso cynnes yn nyfroedd Cymru. O gadw hyn mewn cof, ar ein diwrnod olaf yng Nghymru eleni, roedd yn bleser cymryd rhan yn yr hwylio er cof am Mark Shackleton, Docfeistr Caernarfon."}, {"text_idx": "#000017", "text": "Reencaheragh: caer gyda golygfeydd mynachaidd"}, {"text_idx": "#000018", "text": "Tirweddau coll \u2013 Cipolwg ar y gorffennol a rhybudd ar gyfer y dyfodol!"}, {"text_idx": "#000019", "text": "Caer Rosslare: yn nannedd y storm ac ymchwydd y tonnau"}, {"text_idx": "#000021", "text": "Ymchwilio i'r Cofnod o Stormydd Hanesyddol"}]